CELEX: 52019PC0131
Language: da
Date: 2019-03-11
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i TIR-konventionens administrationsudvalg til forslaget om at ændre toldkonventionen om international godstransport på grundlag af TIR-carneter

EUROPA-KOMMISSIONEN
            Bruxelles, den 11.3.2019
            COM(2019) 131 final
            2019/0073(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i TIR-konventionens administrationsudvalg til forslaget om at ændre toldkonventionen om international godstransport på grundlag af TIR-carneter
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, der skal indtages på Unionens vegne i det administrationsudvalg, der er nedsat ved toldkonventionen om international godstransport på grundlag af TIR-carneter
                  1
                ("TIR-konventionen") i forbindelse med den påtænkte vedtagelse af ændringer vedrørende TIR-organisationer og antallet af toldsteder, som er involveret i TIR-forsendelser. 
            
            
               2.Baggrund for forslaget
            
            
               2.1.Toldkonventionen om international godstransport på grundlag af TIR-carneter
            
            
               Toldkonventionen om international godstransport på grundlag af TIR-carneter af 14. november 1975 ("TIR-konventionen") har til formål at fremme international godstransport fra toldafgangsstedet til bestemmelsestoldstedet og gennem så mange lande som muligt. TIR-konventionen trådte i kraft i 1978. Pr. januar 2019 var der 76 parter i konventionen, herunder 75 stater og Den Europæiske Union. Den europæiske Union har siden den 20. juni 1983 været part i TIR-konventionen
                  2
               . Samtlige medlemsstater er parter i TIR-konventionen.
            
            
               2.2.Administrationsudvalget
            
            
               Administrationsudvalget virker inden for rammerne af TIR-konventionen. Administrationsudvalgets roller er at undersøge og vedtage ændringer af TIR-konventionen. Forslag sættes under afstemning og hver stat, der er part, og som er repræsenteret ved mødet i administrationsudvalget, har én stemme. Unionen har enekompetence på de toldområder, der er reguleret ved TIR-konventionen. Unionen har som international organisation dog ingen stemmeret. Samtlige medlemsstater er parter med stemmeret.
            
            
               Ændringer af TIR-konventionen vedtages med to tredjedeles flertal blandt de parter, der er til sted og afgiver stemme. Der kræves en forsamling på ikke mindre end en tredjedel af de stater, der er parter, for at der kan træffes afgørelser. 
            
            
               2.3.Administrationsudvalgets påtænkte retsakt
            
            
               I 2019 holder administrationsudvalget møde på følgende datoer: den 7. februar og den 17. oktober. På et af disse møder eller på et ekstraordinært møde skal administrationsudvalget træffe afgørelse om vedtagelsen af de foreslåede ændringer af TIR-konventionen ("den påtænkte retsakt").
            
            
               Formålet med den påtænkte retsakt er at: i) præcisere, hvilke myndigheder der kan autorisere organisationer til at optræde som kautionist, ii) øge antallet af afgangstoldsteder og/eller bestemmelsestoldsteder, som en TIR-transport kan omfatte og iii) kræve offentliggørelse af oplysninger om begrænsninger i antallet af disponible afgangstoldsteder og/eller bestemmelsestoldsteder, der er åbne for TIR-forsendelser. 
            
            
               Den påtænkte retsakt bliver bindende for parterne i henhold til TIR-konventionens artikel 59 og 60. Artikel 59 vedrører ændringer af TIR-konventionens korpus og fastsætter: "Uden at dette berører artikel 60, træder ethvert ændringsforslag, som fremsendes i overensstemmelse med foregående stykke, i kraft for alle kontraherende parter tre måneder efter udløbet af en periode på 12 måneder, der regnes fra den dato, ændringsforslaget blev bekendtgjort, og i hvilken periode ingen indsigelser til ændringsforslaget er fremsat til De Forenede Nationers generalsekretær af en stat, som er kontraherende part. Hvis en indsigelse mod ændringsforslaget er meddelt i overensstemmelse med denne artikels stk. 3, betragtes ændringen som ikke godkendt og uden virkning." 
            
            
               Artikel 60 vedrører ændringer af bilagene til TIR-konventionen og fastsætter: "Ethvert ændringsforslag til bilag 1, 2, 3, 4, 5, 6, 7, 8, 9 og 10, der er behandlet i overensstemmelse med artikel 59, stk. 1 og 2, træder i kraft på en dato, som fastsættes af administrationsudvalget samtidig med, at dette vedtager ændringsforslaget, medmindre en femtedel af de stater, der er kontraherende parter, eller fem stater, der er kontraherende parter, alt efter hvilket antal er mindst, på en tidligere dato, der fastsættes samtidigt af administrationsudvalget, underretter De Forenede Nationers generalsekretær om deres indsigelse mod ændringen. De i dette stykke anførte datoer bestemmes af administrationsudvalget med to tredjedeles flertal af de medlemmer, som er til stede og afgiver deres stemme." 
            
            
               3.Den holdning, der skal indtages på Unionens vegne
            
            
               Unionen kan tilslutte sig formålet med de foreslåede ændringer af TIR-konventionen og de forklarende bemærkninger hertil. Unionen støtter navnlig præciseringen af, hvilke myndigheder der kan autorisere organisationer til at optræde som kautionist, stigningen i antallet af toldsteder, der er involveret i en TIR-forsendelse, og kravet om offentliggørelse af oplysninger om begrænsninger i antallet af disponible afgangstoldsteder og/eller bestemmelsestoldsteder, der er åbne for TIR-forsendelser. 
            
            
               Mere specifikt bygger forslaget om ændring af artikel 6, stk. 1, i TIR-konventionen, der går ud på at erstatte ordet "Hver" med "Toldmyndighederne eller andre kompetente myndigheder i en", efter anmodning fra Den Russiske Føderation om, at teksten bør afspejle det forhold, at der findes forskellige administrative ordninger i de forskellige kontraherende parter, og at det derfor ikke er givet, at den myndighed, der har beføjelse til at autorisere en organisation til at optræde som kautionist, nødvendigvis er toldmyndigheden. Den foreslåede ordlyd er et kompromis, da flere kontraherende parter, bl.a. Den Europæiske Union, udtrykte bekymring over det oprindelige forslag, som gik ud på helt at lade udtrykket "toldmyndigheder" udgå, grundet krav i national eller international lovgivning. Den foreslåede ændring vil udvide bestemmelsens anvendelsesområde og derved give den fornødne fleksibilitet. 
            
            
               Den foreslåede ændring af artikel 18, tredje linje, i TIR-konventionen, der går ud på at erstatte ordet "fire" med "otte" og tilføje et nyt afsnit "Toldmyndighederne kan begrænse det højeste antal af afgangs- eller bestemmelsestoldsteder på deres område til mindre end syv, men ikke til mindre end tre", er en væsentlig ændring. Ved at fordoble antallet af toldsteder, der kan være involveret i en TIR-forsendelse, vil den foreslåede ændring styrke TIR-systemets konkurrencedygtighed og være en væsentlig forenkling for transportindustrien. Samtidig vil de kontraherende parter på grundlag af et forslag fra Den Russiske Føderations stadig have mulighed for at begrænse antallet af involverede toldsteder på deres område, således at de undgår eventuelle risici for deres statsbudget. Den foreslåede ændring bør ses i sammenhæng med den foreslåede nye forklarende bemærkning til artikel 18.
            
            
               Forslaget til en ny forklarende bemærkning til artikel 18 i TIR-konventionen er udarbejdet af TIR-kontrolkommissionen (efter mandat fra administrationsudvalget). Det har til formål at supplere den foreslåede ændring af artikel 18, som giver parterne mulighed for at have færre afgangs- og/eller bestemmelsestoldsteder på deres område. Ifølge forslaget til den nye forklarende bemærkning skal toldmyndighederne i en part, hvis de begrænser det højeste antal afgangs- eller bestemmelsestoldsteder på deres område, oplyse offentligheden og TIR-kontrolkommissionen herom. Derved skulle juridiske og logistiske vanskeligheder for transportindustrien i tilfælde af sådanne begrænsninger kunne undgås. 
            
         
         
            
               Forslaget om en ændring af den forklarende bemærkning til artikel 6, stk. 2, i TIR-konventionen, der går ud på at erstatte ordene "et land anerkende" med "en kontraherende part autorisere", har til formål at øge tekstens sammenhæng og er af teknisk karakter.
            
            
               Den foreslåede ændring af bilag 9, første del, stk. 1, til TIR-konventionen, som går ud at erstatte ordene "de kontraherende parter" med "toldmyndighederne eller andre kompetente myndigheder i en kontraherende part", har til formål at udvide bestemmelsens anvendelsesområde for at opnå større fleksibilitet i betragtning af de forskellige administrative ordninger, der findes i de forskellige parter. Ligesom ændringen af artikel 6, stk. 1, der er beskrevet ovenfor, bygger forslaget til ændringen på et forslag fra Den Russiske Føderation. Forslaget vil således udvide bestemmelsens anvendelsesområde for at sikre den fornødne fleksibilitet.
            
            
               Der har været høringer om de foreslåede ændringer med medlemsstaterne i Toldekspertgruppen for TIR (Genève-koordinering). Der har derudover været høringer på møderne i arbejdsgruppen for toldspørgsmål i relation til transport under De Forenede Nationers Økonomiske Kommission for Europa (UNECE). 
            
            
               Det er fremgået tydeligt af koordineringen internt og af de fælles drøftelser med medlemsstaterne i Toldekspertgruppen for TIR, at ingen modsætter sig de foreslåede ændringer. 
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) skal Rådet vedtage afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Princippernes anvendelse på det foreliggende tilfælde
            
            
               Administrationsudvalget er et organ, der er nedsat ved en aftale, nemlig TIR-konventionen.
            
            
               Den retsakt, som administrationsudvalget skal vedtage, er en retsakt, der har retsvirkninger. Den påtænkte retsakt vil være bindende i henhold til folkeretten i overensstemmelse med TIR-konventionens artikel 59 og 60. 
            
            
               Den påtænkte retsakt hverken supplerer eller ændrer den institutionelle ramme for TIR-konventionen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Princippernes anvendelse på det foreliggende tilfælde
            
            
               Det primære mål med og indhold af den påtænkte retsakt vedrører den fælles handelspolitik.
            
            
               Det materielle retsgrundlag for den foreslåede afgørelse er derfor artikel 207 i TEUF.
            
         
         
            
               4.3.Konklusion
            
            
               Retsgrundlaget for den foreslåede retsakt bør være artikel 207 sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da administrationsudvalgets retsakt ændrer TIR-konventionen og bilagene hertil, bør den offentliggøres i Den Europæiske Unions Tidende efter vedtagelsen.
            
            
               2019/0073 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i TIR-konventionens administrationsudvalg til forslaget om at ændre toldkonventionen om international godstransport på grundlag af TIR-carneter
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Toldkonventionen om international godstransport på grundlag af TIR-carneter ("TIR-konventionen") af 14. november 1975 blev godkendt på Det Europæiske Økonomiske Fællesskabs vegne ved Rådets forordning (EØF) nr. 2112/78
                  4
                og trådte i kraft i Fællesskabet den 20. juni 1983
                  5
               .
            
            
               (2)Ifølge TIR-konventionens artikel 59 og 60 kan administrationsudvalget vedtage ændringer med to tredjedeles flertal blandt de kontraherende parter, der er til stede og afgiver stemme.
            
            
               (3)Administrationsudvalget vil på et ekstraordinært møde i juni 2019 vedtage flere ændringer af TIR-konventionen og de dertil hørende bilag. 
            
            
               (4)Den holdning, der skal indtages på Unionens vegne i administrationsudvalget, bør fastlægges, da ændringerne er bindende for Unionen.
            
            
               (5)For at afspejle de forskellige administrative ordninger, der findes i de forskellige kontraherende parter, er det nødvendigt at udvide omfanget af involverede aktører i henhold til TIR-konventionens artikel 6, den tilhørende forklarende bemærkning og bilag 9 til TIR-konventionen, således at andre myndigheder end toldmyndigheder kan autorisere en organisation til at optræde som kautionist for personer, der anvender TIR-proceduren. 
            
            
               (6)For at fremme logistikkædens anvendelse af TIR-konventionen og forbedre konkurrenceevnen i den internationale transport, der er berørt af TIR-konventionen, er det nødvendigt at ændre artikel 18 for at øge antallet af toldsteder, som kan være involveret i en TIR-forsendelse. Samtidig gives toldmyndighederne i en kontraherende part mulighed for at begrænse antallet af toldsteder, som kan være involverede i en TIR-forsendelse på dens område, forudsat at de oplyser offentligheden og TIR-kontrolkommissionen om sådanne begrænsninger —
            
            
               VEDTAGET DENNE AFGØRELSE:
            
            
               Artikel 1
            
         
         
            
               Den holdning, der skal indtages på Unionens vegne på det 69. eller 70. møde i adminstrationsudvalget, baseres på det udkast til ændringer, der er knyttet til denne afgørelse.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        TIR står for "Transports Internationaux Routiers" eller "International Road Transports".
               
               
                  
                     (2)
                  
                        Rådets forordning (EØF) nr. 2112/78 af 25. juli 1978 om tiltrædelse af toldkonventionen om international godstransport på grundlag af TIR-carneter (TIR-konventionen) af 14. november 1975, Genève (EFT L 252/1).
               
               
                  
                     (3)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 61-64. 
               
               
                  
                     (4)
                  
                        Rådets forordning (EØF) nr. 2112/78 af 25. juli 1978 om tiltrædelse af toldkonventionen om international godstransport på grundlag af TIR-carneter (TIR-konventionen) af 14. november 1975, Genève (EFT L 252 af 14.9.1978, s. 1).
               
               
                  
                     (5)
                  
                        EFT L 31 af 2.2.1983, s. 13.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 11.3.2019
            COM(2019) 131 final
            BILAG
            til
            Forslag til Rådets afgørelse
            om den holdning, der skal indtages på Den Europæiske Unions vegne i TIR-konventionens administrationsudvalg til forslaget om at ændre toldkonventionen om international godstransport på grundlag af TIR-carneter
            
               
         
         
            
               
            
               BILAG 1
            
            
               Ændringer til toldkonventionen om international godstransport på grundlag af TIR-carneter (TIR-konventionen, 1975)
            
            
               I Ændringer til TIR-konventionens korpus i henhold til ændringsproceduren i artikel 59:
            
            
               Artikel 6, stk. 1
            
            
               Ordet "Hver" ændres til "Toldmyndighederne eller andre kompetente myndigheder i en" 
            
            
               Artikel 18, tredje linje
            
            
               Tallet "fire" ændres til "otte"
            
            
               Følgende nye afsnit tilføjes: "Toldmyndighederne kan begrænse det højeste antal af afgangs- eller bestemmelsestoldsteder på deres område til mindre end syv, men ikke til mindre end tre."
            
            
               II Ændringer til bilagene til TIR-konventionen i henhold til ændringsproceduren i artikel 60:
            
            
               Bilag 6, forklarende bemærkning til artikel 6, stk. 2
            
            
               I stedet for "et land anerkende" læses "en kontraherende part autorisere"
            
            
               Bilag 6, ny forklarende bemærkning til artikel 18
            
            
               0.18.3 De kontraherende parter oplyser offentligheden og TIR-kontrolkommissionen om sådanne begrænsninger, bl.a. ved korrekt anvendelse af de elektroniske applikationer, der er udviklet til dette formål af TIR-sekretariatet under TIR-kontrolkommissionens tilsyn.
            
            
               Bilag 9, første del, stk. 1:
            
            
               I stedet for "de kontraherende parter" læses "toldmyndighederne eller andre kompetente myndigheder i en kontraherende part"